Rozsudok Krajského súdu Banská Bystrica sp. zn. 21Sd/162/2013 z 4. 6. 2013
Rozsudok Krajského súdu Banská Bystrica z 4. júna 2013, sp. zn. 21Sd/162/2013, ECLI:SK:KSBB:2013:6013200433.1
Súd: Krajský súd Banská Bystrica
Spisová značka: 21Sd/162/2013
ECLI: ECLI:SK:KSBB:2013:6013200433.1
Dátum vydania: 4. 6. 2013
Forma: Rozsudok
Oblasť práva: Správne právo
Text rozhodnutia
Súd: Krajský súd Banská Bystrica Spisová značka: 21Sd/162/2013 Identifikačné číslo súdneho spisu: 6013200433 Dátum vydania rozhodnutia: 05. 06. 2013 Meno a priezvisko sudcu, VSÚ: JUDr. Eva Valenčíková ECLI: ECLI:SK:KSBB:2013:6013200433.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní pred samosudkyňou JUDr. Evou Valenčíkovou v právnej veci navrhovateľky: I.. J. Q., nar. XX. G. XXXX, bytom L. XX, XXX XX Q. Q. proti odporkyni: Sociálna poisťovňa, ústredie, Ul. 29. augusta 8, 813 63 Bratislava o preskúmanie rozhodnutia o zvýšení sumy invalidného dôchodku takto r o z h o d o l : Súd rozhodnutie odporkyne č. XXX XXX XXXX zo dňa 6. decembra 2012 p o t v r d z u j e. Navrhovateľke právo na náhradu trov konania nepriznáva. o d ô v o d n e n i e : Navrhovateľka včas podaným opravným prostriedkom napadla rozhodnutie odporkyne č. XXX XXX XXXX zo dňa 6.12.2012, ktorým podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny SR č. 329/2012 Z.z. ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013, zvýšila navrhovateľke od 1.1.2013 invalidný dôchodok, ktorý sa podľa § 293ac ods. 1 zákona č. 461/2003 Z.z. v znení zákona č. 555/2007 Z.z. považuje za starobný dôchodok na 348,40 EUR mesačne. Rozhodnutie odôvodnila tým, že invalidný dôchodok jej bol zvýšený o 10.10 EUR mesačne na základe opatrenia Ministerstva práce, sociálnych vecí a rodiny SR č. 329/2012 Z.z. Navrhovateľka v opravnom prostriedku uviedla, že invalidný dôchodok jej bol priznaný od 16.6.1995 podľa zákona č. 100/1988 Zb. o sociálnom zabezpečení v znení neskorších predpisov a od tej doby sa veľa zmenilo k horšiemu, platí sa za lieky, kúpeľnú liečbu, hospitalizáciu. Ceny tovarov, energií a služieb neustále stúpajú, sú drahé potraviny. Jej zdravotný stav sa neustále zhoršuje, preto žiadala zvýšiť dôchodok o 100 %, lebo z 348,00 EUR sa v dnešnej dobe žiť nedá. Súd prejednal vec na pojednávaní dňa 5.6.2013 za účasti účastníkov konania. Navrhovateľka trvala na podanom opravnom prostriedku a uviedla, že nemôže súhlasiť s takýmto rozhodnutím, pretože jej zdravotný stav je nevyhovujúci, je poberateľkou invalidného dôchodku od roku 1995 a keďže v minulosti boli nízke zárobky, má i nízky invalidný dôchodok. Takéto zvýšenie považuje za nenáležité, životné náklady sú vysoké a vzhľadom na zdravotný stav potrebuje lieky. Situácia by sa mala zmeniť, mali by sa zmeniť zákony, aby dôchodky z minulosti sa dostali na patričnú úroveň. Odporkyňa na pojednávaní navrhla napadnuté rozhodnutie ako vecne správne potvrdiť. Súd preskúmal napadnuté rozhodnutie odporkyne podľa § 250l ods. 1, 2 O.s.p. Vykonal dokazovanie oboznámením sa s predloženými listinnými dôkazmi, stanoviskami účastníkov a zistil tento skutkový stav: Odporkyňa napadnutým rozhodnutím zo dňa 6.12.2012 realizovala zvýšenie invalidného dôchodku navrhovateľky, ktorý sa po nadobudnutí dôchodkového veku považuje za starobný dôchodok. Zvýšenie predstavuje 10,10 EUR mesačne na sumu 348,40 EUR mesačne. Invalidný dôchodok bol navrhovateľke priznaný rozhodnutím odporkyne dňa 23.1.1996 podľa § 29 zákona č. 100/1988 Zb. o sociálnom zabezpečení v znení neskorších predpisov. Súd po preskúmaní veci dospel k záveru, že opravnému prostriedku navrhovateľky nie je možné vyhovieť. Podľa § 82, ods. 1, ods. 5 písm. a/ zákona č. 461/2003 Z.z. o sociálnom poistení /ďalej len zákon/ dôchodková dávka sa a) do 31. decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku. Invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% vyplácaný k 1. januáru príslušného kalendárneho roka a invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2013 ako súčet 50% medziročného rastu spotrebiteľských cien a 50% medziročného rastu priemernej mesačnej mzdy, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%. Podľa § 293ce ods. 2, ods. 3 písm. d/ zákona ministerstvo vydá opatrenie a vyhlási jeho úplné znenie uverejnením v Zbierke zákonov najneskôr do 31. októbra 2012, ktorým ustanoví a) pevnú sumu zvýšenia dôchodkovej dávky podľa odsekov 3 až 5, b) percento zvýšenia úrazovej renty podľa odseku 6. Pevná suma zvýšenia invalidného dôchodku priznaného z dôvodu poklesu schopnosti vykonávať zárobkovú činnosť najviac o 70% sa určí percentom, ktoré sa určí ako súčet 50% medziročného rastu spotrebiteľských cien a 50% medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok roku 2012, z priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70% vykázanej Sociálnou poisťovňou k 30. júnu 2012. Podľa § 1 písm. e/ opatrenia Ministerstva práce, sociálnych vecí a rodiny SR č. 329/2012 Z.z. dôchodková dávka v roku 2013 sa zvyšuje takto: invalidný dôchodok priznaný z dôvodu poklesu schopnosti vykonávať zárobkovú činnosť o viac ako 70%, invalidný dôchodok podľa § 266 zákona č. 461/2003 Z.z. o sociálnom poistení a sociálny dôchodok o 10,10 EUR. Z vykonaného dokazovania mal súd preukázané, že odporkyňa vecne správne a v súlade so zákonom rozhodla, keď navrhovateľke od 1.1.2013 zvýšila invalidný dôchodok, ktorý sa u nej považuje za starobný dôchodok, o sumu 10,10 EUR mesačne na sumu 348,40 EUR mesačne. Odporkyňa týmto rozhodnutím realizovala opatrenie Ministerstva práce, sociálnych vecí a rodiny SR č. 329/2012, ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013. V zmysle tohto opatrenia navrhovateľke, poberateľke invalidného dôchodku, ktorý sa považuje vzhľadom na dosiahnutie dôchodkového veku za starobný dôchodok, patrí zvýšenie dôchodku o 10,10 EUR mesačne na 348,40 EUR mesačne. Odporkyňa vecne správne a v súlade so zákonom rozhodla o zvýšení invalidného dôchodku navrhovateľky, preto súd napadnuté rozhodnutie potvrdil tak, ako je vo výrokovej časti tohto rozsudku uvedené. Navrhovateľka nebola so svojim opravným prostriedkom úspešná, preto súd podľa § 250k ods. 1 O.s.p. v spojení s § 250l ods. 2 O.s.p. navrhovateľke právo na náhradu trov konania nepriznal. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

